Il-presidenza Estonjana llum laħqet qbil proviżorju mal-Parlament Ewropew dwar regoli ġodda biex it-tariffi tal-kunsinna transkonfinali ta' pakketti jsiru aktar trasparenti u biex ir-regolaturi jingħataw aktar setgħat biex jissorveljaw is-suq tal-kunsinna transkonfinali ta' pakketti. Rati ta' kunsinna transkonfinali aktar trasparenti ser iħeġġu lill-konsumaturi jagħżlu minn firxa usa' ta' prodotti u jixtru aktar online. Ser joffru wkoll possibbiltajiet ġodda għall-bejjiegħa bl-imnut, speċjalment għal negozji żgħar li m'għandhomx is-setgħa li jinnegozjaw rati aħjar. "Dawn ir-regoli ġodda ta' trasparenza ser jagħtu spinta lill-kunfidenza pubblika fis-servizzi ta' kunsinna transkonfinali, u huma pass ieħor lejn il-ħolqien ta' suq diġitali tassew uniku. Nittama li l-istati membri ser japprovaw il-qbil tal-lum, sabiex inkunu nistgħu nikkonkludu dan il-fajl skont id-data tal-għeluq stipulata mill-mexxejja tal-UE f'Ottubru," qal Urve Palo, il-Ministru tal-Estonja għall-Intraprenditorija u t-Teknoloġija tal-Informazzjoni. Skont il-qbil, il-Kummissjoni ser tippubblika tariffi pubbliċi ta' fornituri ta' servizzi ta' kunsinna transkonfinali fuq sit web apposta. B'dan is-sit web apposta ser ikun eħfef biex il-konsumaturi u l-kumpaniji jqabblu r-rati u jagħżlu l-aħjar fosthom. Barra minn hekk, il-kummerċjanti li jikkonkludu kuntratti ta' bejgħ mal-konsumaturi li jinkludu li dawn jibagħtu pakketti transkonfinali jridu f'ċerti każijiet jagħmlu l-informazzjoni marbuta mal-kunsinna tal-pakketti disponibbli għall-konsumaturi qabel ma l-kuntratt jiġi konkluż. L-abbozz ta' regoli ser jagħti s-setgħa lir-regolaturi li jissorveljaw aħjar l-iżviluppi fis-suq tal-kunsinna tal-pakketti. Il-fornituri ta' servizzi ta' kunsinna ser ikollhom jipprovdu diversi settijiet ta' data lir-regolatur nazzjonali tagħhom, biex b'hekk ir-regolaturi jkunu jistgħu jivvalutaw it-tariffi u jidentifikaw nuqqasijiet fis-suq. L-abbozz ta' regolament huwa parti mill-isforzi tal-UE li tagħti spinta lill-kummerċ elettroniku fis-suq uniku diġitali. Dan huwa wieħed mill-fajls ta' prijorità li għalih il-mexxejja tal-UE ffissaw data tal-għeluq speċifika fil-konklużjonijiet tal-Kunsill Ewropew ta' Ottubru, fejn stqarru li l-koleġislaturi għandhom jilħqu qbil sa tmiem l-2017. Il-presidenza ser tippreżenta r-riżultat tat-taħditiet tal-lum għall-approvazzjoni mill-istati membri fil-Kumitat tar-Rappreżentanti Permanenti tal-Kunsill fl-20 ta' Diċembru. Suq uniku diġitali għall-Ewropa (informazzjoni ġenerali)